
Az illegális migrációhoz kapcsolódó bűncselekmények főbb kriminálgeográfiai és térbeli jellemzői Magyarországon

Kutatómunkámban az illegális migrációhoz kapcsolódó jogellenes cselekmények bűnözésföldrajzi és térbeli ismertetőjegyeit vizsgáltam Magyarországon. A dolgozatomban elsőként a kriminálgeográfiát, és annak a tudományokban történő elhelyezkedését, majd a bűnözési térképek típusait ismertettem. Ezt követően hazánk természeti adottságairól, illetve katonaföldrajzi jellemzőiről nyújtottam átfogó ismeretet. A továbbiakban kifejtettem a migráció fogalmát, típusait és lehetséges kiváltó okait, valamint térképeken illusztráltam a főbb migrációs útvonalakat. Összefoglaltam az illegális bevándorláshoz kapcsolódó bűncselekmények és szabálysértések körét, majd részletesebben kitértem az embercsempészés deliktumának vizsgálatára, amelynek során a munkámból kifolyólag nyert saját tapasztalataimat is kifejtettem. Ismertettem hazánk esetében az illegális határátlépőkkel szembeni fellépés során alkalmazott eszközöket és módszereket. Tanulmányoztam a jogellenes bevándorlás statisztikai adatainak alakulását 2010-2021. év között, amely időintervallumból külön kiemeltem a pandémia időszakát is. Kérdőíves felmérést végeztem azon Jász-Nagykun-Szolnok megyei hivatásos rendőrök és honvédek körében, akik már teljesítettek szolgálatot az országunk illegális migrációval érintett határszakaszain. A felmérés eredményeit elemeztem és értékeltem, amelyeket diagramokon is illusztráltam.
Véleményem szerint a kutatásom hiánypótlónak tekinthető, mivel eddig tudomásom szerint hazánkban nem vizsgálták az illegális bevándorlást bűnözésföldrajzi szempontból.



